Процентното споразумение има ограничени практически последствия. При уговарянето му, Съветският съюз е окупирал изцяло Румъния и България и започва настъплението си в Югославия и Унгария, а по-късно започва налагането на тоталитарна система във всички страни под негов контрол, независимо от конкретните проценти в споразумението. Основният практически резултат от него е, че Съветският съюз не навлиза в Гърция, позволявайки на Великобритания да окупира страната. Първоначално Съветският съюз ограничава до известна степен активността на комунистическите паравоенни сили в Гърция, но не след дълго вече подкрепя комунистите в започналата Гражданска война.